Newroza emserî sere de Kurdîstan, çar hetanê dinya de bi şîarê ''Dem Dema Azadîye'' hetê bi mîlyonan kesan ra ameye pîrozkerdene û mesajê azadîye, serewedaritiş, xoverdayîş û têkoşînî ameyî dayene.
Hemsereka Heyetê Rayberdişî yê Meclîsê Sûrîyeya Demokratîke Îlhame Ehmed mesajê vîdeoyî şawit resepsîyonê Newroze yê Îngîlîstanî. Ehmede mesaj de  Newroze wina erjna:
''Newroze senî ke nameyê ci ra zî yeno famkerdene, semedê kurdan û şaranê Rojhelatê Mîyanênî yena manaya roja newî. Badê ronayîşê dewletanê serdestan û parçekerdişê Kurdîstanî  îşxalkeran bi hewayêkê sîstematîkî kerd ke Newroze kurdan rê bikerê qedexe.  Adirtafînayîş zî xeylêk wext qedexe bi. Ewro  Tirkîya, Îran û Sûrîye de vera ziwan, kultur û ciwîyayîşê kurdan qedexeyî est ê ke gerek cade bêrê wedaritene. Newroza 2023yî gerek sîyasetê vera kurdan bêro bedilnayene û semedê dewaya şarê kurdî ya heqdare ewnîyayîşo newe bêro bewlîkerdene.
Bitaybetî seserra Pêkerdişê Lozanî de gerek sîyasetê vera kurdan newe ra bêro destgirewtene. Rengî çend zaf bê, cuya hende rind bena. Bi rejîmê yewrengî merdimîye yena îmhakerdene. Çiqas şar û kulturî zaf bê hende cuya rind bena. Ma sey kurdanê Sûrîye yanî kurdanê Rojawanî bi serran dejê rejîmê BAASî ant. Ma vanê wa nê dejî hinda biqedîyê. Ma ewro sey bi se hezaran kurdan vejîyenê meydanan na roje pîroz kenê û mesajanê xo yê sîyasî û kulturkî danê.
Kurdî semedê pawitişê merdimîye û medenîyetî rolê serkêşî kay kenê. Hêzê mîyanneteweyî semedê qedînayîşê sîyasetê qirkerdişê vera kurdan gerek berpirsîyarîya xo bîyarê ca. Senî ke Newroze roja wayûbiratîye, haştîye û azadîye îfade kena, ewro Rojawan de bi mîlyonan ereb, kurd, tirl, armenî û asûrî sey dost û wayûbirayan yenê têhet. Ma nê demê kilmî de na ridnîya ke vîr ra şîya, vete werte. Ma gerek nika na roje bikerê roja haştîye. Hêvîya ma na ya, cehdkerdişê ma no yo.Ma hêvî kenê ke na serra newî do bêrê çareserîya sîyasîyî û haştîye abikero.''
